Радой Ралин
Празненство

chitanka.info

Малкият град е отново раздвижен.

По калдъръма

чаткат

копита

Поручикът,

млад и безгрижен,

поздравява с гримаса честита.

От трите балкона

поласканите дами

отвръщат с усмивка благоприлична.

Преминава

по техните 100 килограми

тръпка патриотична.

Долу става площадчето тясно,

на ъгъла

аптекарят, бръснарят и попът

възхищават се гласно:

„Колко силно юнаците тропат!“

Гръмва марш…

Всичко живо излиза:

— Хей, бульо,

снеми си чадъра, че пречи…

Тичат

циганчета по риза

и стражарят ги псува отдалече.

Слънцето

зад баира се накланя,

за да види този възторжен парад…

Ликува целият град:

„Войниците

ги водят на баня!“

1960

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.